## El Fons de Compensació d’Ivace+i Energia destinarà 1,44 milions d’euros als municipis de les zones eòliques de l’Alt Palància

*** El Fons de Compensació té com a objectiu que tots els municipis inclosos en el Pla Eòlic es vegen beneficiats
* Podran presentar els seus projectes a Ivace+i fins al pròxim 19 de setembre**

La Conselleria d’Innovació, Indústria, Comerç i Turisme, que dirigix la consellera Marián Cano, ha obert la convocatòria del Fons de Compensació del Pla Eòlic 2025, que destinarà enguany un total d’1,44 milions d’euros als municipis de la zona eòlica 6, situada a Castelló.

Esta quantitat es correspon amb el cànon que els promotors d’esta zona Pla Eòlic han realitzat a Ivace+i Energia i la seua finalitat és que tots els municipis que d’alguna manera estan inclosos en el Pla Eòlic es vegen beneficiats i no només aquells en els quals s’han construït parcs eòlics.

A través del Fons de Compensació, Ivace+i Energia subvenciona cada any els projectes presentats per les corporacions locals que suposen la millora d’infraestructures rurals i de servicis.

La zona 6 està composta per un total de sis parcs, situats en la comarca castellonenca de l’Alt Palància, que aporten una potència pròxima als 200 megavats (MW).

Així, doncs, el parc El Mazorral/Cerro Rajola compta amb una potència de 32,3 MW i els parcs eòlics Alto Palancia I, II i III sumen un total de 104 MW. A estos parcs cal afegir Alto Casillas I i II, amb 30 MW cada un.

El Fons de Compensació preveu subvencions econòmiques per als municipis a on s’està desenrotllant el Pla Eòlic, amb l’objectiu de contribuir a revitalitzar les zones d’interior. El termini per a presentar els projectes es prolongarà fins al pròxim 19 de setembre de 2025.

**Distribució dels fons**

En la distribució dels fons tenen prioritat, en primer lloc, els municipis que no alberguen parcs, però sí que alberguen infraestructures d’evacuació de l’energia elèctrica que es genera en estos, com ara línies elèctriques i subestacions. En segon lloc, els que no alberguen parcs, però estos parcs sí que siguen visibles des del municipi.

En tercer lloc, els que, sense albergar parcs, sí que tenen infraestructures d’obra nova o ampliació de camins d’accés als parcs, i, en últim lloc, es valoraran els municipis que sí que alberguen parcs, ja que estos municipis ja perceben ingressos per llicència d’activitats, impost de béns immobles, etc.

Dins d’este apartat figuren els projectes de millora de camins rurals, de la xarxa viària rural d’accés a pedanies, caserius, masies...; projectes d’electrificació rural en granges, alqueries i, en general, edificacions aïllades; així com qualsevol altre que supose la millora de les infraestructures rurals.

També se subvencionen projectes d’energies renovables, tant construccions d’instal·lacions d’aprofitament d’esta mena d’energies com l’organització d’accions de divulgació com tallers, cursos, fòrums, xarrades, etc. A més, es donarà suport econòmic a tots els projectes que incidisquen en una millora de les condicions socioeconòmiques dels municipis.

Fecha: 20/07/2025